## Odluka o prikupljanju podataka o uslugama u međunarodnom prijevozu

### NN 80/1998 (9.6.1998.), Odluka o prikupljanju podataka o uslugama u međunarodnom prijevozu

# **HRVATSKA NARODNA BANKA**

Na temelju članaka 55. i 56. Zakona o Hrvatskoj narodnoj banci ("Narodne
novine" broj 35/95 – pročišćeni tekst) i članka 8. Zakona o osnovama
deviznog sustava, deviznog poslovanja i prometu zlata ("Narodne novine"
broj 91A/93 i 36/98), Savjet Hrvatske narodne banke na sjednici održanoj
3. lipnja 1998. godine, donio je

## **ODLUKU**

### **O PRIKUPLJANJU PODATAKA O USLUGAMA U MEĐUNARODNOM PRIJEVOZU**

I.

Radi praćenja ostvarenja Platne bilance Republike Hrvatske, Hrvatska
narodna banka provodi statističko istraživanje za prikupljanje podataka
o uslugama u međunarodnom prijevozu.

II.

Domaće pravne i fizičke osobe te predstavništva inozemnih pravnih osoba
u Republici Hrvatskoj dužne su Hrvatskoj narodnoj banci dostavljati podatke
o uslugama u međunarodnom prijevozu na način i u rokovima propisanim ovom
Odlukom.

III.

Statističko istraživanje o uslugama u međunarodnom prijevozu sastoji
se od tri segmenta, u okviru kojih Hrvatska narodna banka prikuplja podatke
o:

1) prihodima i rashodima hrvatskih prijevoznika od pružanja usluga nerezidentima,

2) prihodima od pružanja pratećih usluga inozemnim prijevoznicima,

3) prihodima i rashodima inozemnih prijevoznika od pružanja usluga hrvatskim
rezidentima.

IV.

Podaci iz točke III. ove Odluke prikupljaju se tromjesečno na mjesečnoj
razini, na obrascima koje kreira Direkcija za statistiku Hrvatske narodne
banke.

Direkcija za statistiku Hrvatske narodne banke ovlaštena je po potrebi
mijenjati obrasce iz prethodnog stavka tijekom provođenja istraživanja.

V.

U svrhu prikupljanja podataka o uslugama u međunarodnom prijevozu, Direkcija
za statistiku Hrvatske narodne banke obavlja izbor godišnjeg uzorka za
pojedine segmente istraživanja.

Sve pravne i fizičke osobe odabrane u bilo koji od tri uzorka iz prethodnog
stavka, Direkcija za statistiku Hrvatske narodne banke pismeno će obavijestiti
o njihovom izboru u uzorak te im pri tom dostaviti sve tiskane obrasce
potrebne za udovoljavanje njihovoj obvezi izvješćivanja u skladu s točkom
II. ove Odluke za čitavu godinu.

VI.

Pravne i fizičke osobe iz točke V. ove Odluke dužne su primljene obrasce
popunjavati u skladu s njima priloženim uputama za popunjavanje te ih za
svako tromjesečje dostavljati Direkciji za statistiku Hrvatske narodne
banke najkasnije 15 dana po isteku tog tromjesečja.

VII.

Odluka o izradi i dostavi izvještaja o realiziranim prihodima po osnovi
prijevoza robe i putnika na inozemnim relacijama i od drugih usluga u vezi
s međunarodnim prometom te izvještaja o izvršenim rashodima u vezi s obavljanjem
tih djelatnosti ("Narodne novine" br. 53/91.) prestaje važiti 31. 12. 1998.
godine, time da su sve institucije koje podliježu obvezi izvješćivanja
propisanog tom Odlukom dužne udovoljavati toj obvezi zaključno s podacima
za prosinac 1998. godine.

VIII.

Ova Odluka stupa na snagu danom objavljivanja u "Narodnim novinama".

O.br. 433/98.
Zagreb, 3. lipnja 1998.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 80/1998-1115